ئەمڕۆ ١٠٠ چەکدارى ترى داعش گواسترانەوە بۆ سنورى عێراق
سەربارى هەڕەشەکانى هاوپەیمانان و ئەمریکا دژ بە گواستنەوەیان بۆ ڕۆژهەلاتى سوریا ئەمڕۆ دەیان چەکداری داعش گەیشتوونەتە شارى دێرزور و لەوێوە بۆ سنورى عێراق گواستراونەتەوە.
ئاوێنە: کەناڵی العربیە بڵاویکردەوە، لە درێژەى ئەو کاروانانەى چەکدارانى داعش کە لەسەر سنورى لوبنان سوریا دەگوازرێنەوە ئەمڕۆ شەممە ١٠٠ چەکدارى ترى داعش گەیشتوونەتە ناوچەکانى دەوروبەرى دێرزور.
ئاماژەى بەوەش کردووە، چەکدارەکان لە ترسی بۆردومانى هاوپەیمانان چەکەکانیان لەناو پاسەکان جێهێشتووە و بە کۆمەڵی بچوک بچوک لە چەند ڕێگەیەکى جیاوازەوە ڕۆیشتوونەتە ناو شارەکان و لەوێوە گواستراونەتەوە بۆ سنوری عێراق.
بەگوێرەی هەواڵ لەناو ئەو کاروانەدا کە لە ناوچەیەکی سنوری نێوان لوبنان و سوریاوە لەڕێگەی پاسی نەفەربەرەوە گوێزراونەتەوە لە ٣٠٠ چەکدار و ٣٠٠ هاوڵاتی مەدەنی پێکهاتوون، کە سوپای سوریا و هێزەکانی حزبوڵا بەگوێرەی ڕێککەوتنێک لەگەڵ داعش ڕێڕەوێکی ئارامی بۆ کردوونەتەوە بۆئەوەی بگەیەنرێنە سنوری عێراق لەگەڵ سوریا.
ڕێککەوتنی گواستنەوەی ئەو چەکدارانەی داعش و خێزانەکانیان دوای هەفتەیەک شەڕکردن بوو لە ناوچەی جرود و بەعلەبەک کە ناوچەیەکی شاخاوی سنوری نێوان سوریا و لوبنانە، ماوەی هەفتەیەک چەکدارانی داعش لە بەرەیەکی شەڕەوە لەلایەن سوپای لوبنانەوە گەمارۆ درابوون و لە بەرەیەکی تریشەوە لەلایەن سوپای سوریا و حزبوڵاوە.
ئەمەش لەکاتێکدایە پێشتریش حەسەن نەسروڵا ئەمینداری گشتی حزبوڵای لوبنانی لەسەر گواستنەوەی چەکدارانی داعش بۆ سەر سنوورەکانی عێراق ڕاگەیەندراوێکی بڵاوکردەوە و ووتی، ڕێککەوتنەکەیان لەگەڵ داعشدا بۆ گواستنەوەی داعش بووە لەناو شارێکی سوریاوە بۆ شارێکی دیکە.
حەیدەر عەبادی سەرۆک وەزیرانی عێراق سەبارەت بە گواستنەوەی چەکدارانی داعش و ڕێککەوتنەکە ڕایگەیاند، هێزەکانیان هەوڵ بۆ لەناوبردنی چەکدارانی داعش دەدەن نەوەک پاراستن و داڵدەدانیان.